Predlog SKLEP SVETA o določitvi stališča, ki ga bo sprejela Evropska unija na ministrski konferenci Svetovne trgovinske organizacije (STO) do zahteve za dodelitev prednostne obravnave storitev in dobaviteljev storitev v najmanj razvitih državah /* COM/2011/0871 konč. - 2011/0426 (NLE) */





OBRAZLOŽITVENI MEMORANDUM 1. CILJ PREDLOGA Cilj tega predloga je omogočiti Evropski uniji, da se pridruži konsenzu Svetovne trgovinske organizacije (STO) o sprejetju oprostitve obveznosti[1] s strani Generalnega sveta STO. Predlog določa, da Svet pooblasti Komisijo, da v imenu Evropske unije zavzame stališče v STO do zahtev iz člena IX Sporazuma STO za dodelitev prednostne obravnave storitev in dobaviteljev storitev v najmanj razvitih državah. 2. PRAVNA PODLAGA PREDLOGA Člen 218(9) Pogodbe o delovanju Evropske unije (PDEU) določa, da kadar mora organ, ustanovljen z mednarodnim sporazumom, sprejeti sklep s pravnim učinkom, Svet na predlog Komisije ali visokega predstavnika Unije za zunanje zadeve in varnostno politiko sprejme sklep o stališču, ki ga je treba zavzeti v imenu Unije. Odobritev oprostitve obveznosti spada na področje uporabe te določbe, ker sklep sprejme organ, ustanovljen z mednarodnim sporazumom (ministrska konferenca STO), ki vpliva na pravice in obveznosti EU. Predvidena oprostitev obveznosti se nanaša na obveznosti po Splošnem sporazumu o trgovini s storitvami in zadeva vse storitvene sektorje, vključno s prevoznim sektorjem. Zato predlagani sklep spada na področje členov 91, 100 in prvega pododstavka člena 207(4) PDEU. 3. PODROČJE UPORABE PREDLOGA Komisija bo pooblaščena, da v imenu Evropske Unije zavzame stališče, s katerim podpira zahtevo za oprostitev obveznosti iz člena II:1 Splošnega sporazuma o trgovini s storitvami za dodelitev prednostne obravnave storitev in dobaviteljev storitev v najmanj razvitih državah, ne da bila pri tem dodeljena ista obravnava podobnim storitvam in dobaviteljem storitev v vseh drugih članicah STO. V skladu s členom 218(10) bo takoj in v celoti obveščen Evropski parlament. 2011/0426 (NLE) Predlog SKLEP SVETA o določitvi stališča, ki ga bo sprejela Evropska unija na ministrski konferenci Svetovne trgovinske organizacije (STO) do zahteve za dodelitev prednostne obravnave storitev in dobaviteljev storitev v najmanj razvitih državah SVET EVROPSKE UNIJE JE - ob upoštevanju Pogodbe o delovanju Evropske unije ter zlasti členov 91, 100 in prvega pododstavka člena 207(4) v povezavi s členom 218(9) Pogodbe, ob upoštevanju predloga Evropske komisije, ob upoštevanju naslednjega: (1) Člen IX Marakeškega sporazuma o ustanovitvi Svetovne trgovinske organizacije („Sporazum STO“) določa postopke za odobritev oprostitev obveznosti glede večstranskih trgovinskih sporazumov v Prilogi 1A ali 1B ali 1C k Sporazumu STO in njihovih prilogah. (2) Izjemoma je bila z odstopanjem od obveznosti iz člena II:1 Splošnega sporazuma o trgovini s storitvami zahtevana oprostitev obveznosti, s katero bo članicam STO omogočena dodelitev prednostne obravnave storitev in dobaviteljev storitev v najmanj razvitih državah, ne da bi bila pri tem dodeljena ista obravnava podobnim storitvam in dobaviteljem storitev v vseh drugih članicah STO (navesti zadevni dokument STO v opombi pod črto). (3) V interesu Evropske unije je podpreti navedeno zahtevo za oprostitev obveznosti in tako zaključiti del pogajanj iz Razvojne agende iz Dohe o storitvah, kar je v posebnem interesu najmanj razvitih držav članic – SPREJEL NASLEDNJI SKLEP: Člen 1 Stališče Evropske unije na ministrski konferenci Svetovne trgovinske organizacije je podpreti zahtevo iz člena IX:3 Marakeškega sporazuma o ustanovitvi Svetovne trgovinske organizacije za oprostitev obveznosti, ki bo članicam STO omogočil dodelitev prednostne obravnave storitev in dobaviteljev storitev v najmanj razvitih državah. Člen 2 Ta sklep začne veljati z dnem sprejetja. V Bruslju, Za Svet Predsednik [1] Oprostitve obveznosti so dovoljenja, ki jih izda Generalni svet/Ministrska konferenca STO za začasno odstopanje od nekaterih obveznosti STO, ki se sicer uporabljajo.